<classify> Kwa nyakati tofauti, makocha wa Mgambo Shooting na Stand United wamesema kutokana na ugumu huo, timu zile zile kwa maana ya Simba, Yanga, Azam FC na Mtibwa zimeendelea kuwa nafasi za juu za msimamo huku nyingine zikiendelea kuhangaika.Mabingwa watetezi, Yanga ndio wanaoongoza ligi hiyo wakiwa na pointi 15 baada ya kushinda mechi zake zote tano za raundi za mwanzo, huku wakifuatiwa na Azam FC yenye pointi sawa, lakini wakitofautiana kwa mabao.Simba na Mtibwa Sugar nazo zinakabana koo katika nafasi ya tatu na ya nne, kila moja ikiwa na pointi 12, lakini kama ilivyo kwa Yanga na Azam FC, zinatofautiana kwa mabao. Kocha wa Mgambo JKT, Bakari Shime alisema jana kuwa kutokana na mgawanyiko huo, wanahitajika kupambana kwa hali ya juu kuhakikisha wanafanya vizuri na kuwa mahali salama.Ligi ni ngumu hasa kwa timu za madaraja ya chini, tunahitaji kupambana kushinda la sivyo tutaendelea kuwa katika hali mbaya na kuzipata nafasi timu za madaraja ya juu kama Yanga, Azam na Simba, alisema Shime.Kwa upande wake, Kocha Msaidizi wa Stand United, Athuman Bilal alisema wanaiona ligi ni ngumu kwa upande wao, kutokana na kupata upinzani kwa kila timu wanayokutana nayo.Kwa jinsi ambavyo tulijiandaa vizuri na kusajili kikosi bora tuliamini tunaweza kushindana na kuwa sehemu nzuri, lakini kila timu tunayokutana tunapita upinzani, alisema Bilal. Bilal alisema pamoja na ugumu huo hatawakata tamaa na zaidi wanaangalia ni kwa vipi kukabiliana na upinzani uliopo ili kutimiza malengo yao ya kuwa katika timu tano bora za ligi.Alisema kufanya vizuri inawezekana iwapo wataendelea kuyafanyia kazi sehemu wanazoziona kuwa na mapungufu kuhakikisha wanafanya vizuri zaidi.  <topic>: michezo 